Fredag aften mod FC Nordsjælland kan Kasper Kusk spille sin 100. officielle kamp for Hele Nordjyllands Hold.

AaB gæster fredag aften FC Nordsjælland på Right to Dream Park i Farum. Opgøret, der er AaB’s anden kamp i Mesterskabsspillet, kan samtidig blive Kasper Kusks 100-kampsjubilæum for Hele Nordjyllands Hold.

Mesterskabsspillet blev for AaB’s vedkommende indledt med et hjemmebanenederlag mod Brøndby I.F., og det ønsker nordjyderne at rette op på i fredagens duel mod Alka Superligaens nuværende tredjeplads.

- Vi var alle skuffet efter kampen mod Brøndby I.F.. Især over første halvleg. Heldigvis har vi allerede en kamp igen i morgen, og her vil vi meget gerne revanchere præstationen i mandags, siger cheftræner Morten Wieghorst.

-FC Nordsjælland er velspillende, og på bolden er det blandt de allerdygtigste hold i Alka Superligaen. Holdet er af dygtige trænere sat godt op til hver enkelt modstander. Nu har vi mødt dem to gange i denne sæson, og vi ved, hvad de er gode til, og hvor vores muligheder ligger, siger cheftræneren, der også er velforberedt på kunstgræsbanen i Farum.

- Siden træningslejren har vi udelukkende trænet på kunstgræs, så vi er klar over, hvordan det ændrer spillet en lille smule at spille på en kunstgræsbane i forhold til en græsbane, siger Morten Wieghorst, der har udtaget følgende 18 spillere til fredagskampen:

1 Jacob Rinne, 2 Patrick Kristensen, 3 Jakob Ahlmann, 4 Jakob Blåbjerg, 6 Kristoffer Pallesen, 8 Rasmus Würtz, 9 Jannik Pohl, 10 Edison Flores, 14 Pavol Safranko, 17 Kasper Kusk, 21 Kasper Risgård, 22 Michael Lansing, 23 Filip Lesniak, 25 Frederik Børsting, 26 Robert Kakeeto, 27 Oliver Abildgaard, 28 Yann Rolim og 32 Kasper Pedersen.

Jores Okore og Magnus Christensen er begge karantæneramte, mens Rasmus Thellufsen og Marco Ramkilde sidder ude med skader.